Microsofts næste Xbox kommer i 2020 og har 8K-grafik og SSD-lager

Under gamingmessen E3 har Microsoft løftet sløret for Project Scarlett, der dækker over arbejdet med den næste generation af Xbox-spillekonsollen – og det lyder ærlig talt til at blive noget af et kraftcenter. Ifølge Microsoft vil den nye Xbox blive 40 gange hurtigere end den nuværende Xbox One S-spillekonsol og load-tiderne vil blive markant formindsket.

Det skyldes en række nye komponenter bag det hvide ydre, blandt andet en specialbygget processor der er baseret på AMD’s Zen 2 og Radeon RDNA-arkitektur, SSD-harddisk og GDDR6-hukommelse. Microsoft lovede, at det er rigeligt med muskler til grafik med 8K-opløsning og en framerate på op til 120 billeder i sekundet (det dobbelte i forhold til nuværende konsoller).

Monsteret er det ene ben i Microsofts kamp mod ikke alene Sony – den kommende PS5-konsol har også 8K-grafik, SSD-harddisk og 3D-audio – men også de nye gamingtjenester, der skyder op senere på året. Specielt virker Googles Stadia som en værdig konkurrent til de fysiske konsoller. Det andet ben er Microsofts egen spiltjeneste, der går under navnet Project xCloud og ligesom Stadia vil fungere på tværs af forskellige enheder.

Her er Microsofts egen præsentation af Project Scarlett:

Microsoft håber at lokke kunder i butikken med spillet Halo Infinite, der er en såkaldt open world-udgave af det populære Halo-franchise (se trailer nedenfor), men der er naturligvis præsenteret et væld af nye titler fra partnere samtidig. Microsoft har lavet en komplet liste over nye spiltitler her.

Interessant er det også, at den nye Xbox ser ud til at komme på markedet inden Sony PS5. Sony har endnu ikke afsløret voldsomt mange detaljer om sin kommende superkonsol. hvilket godt kan tyde på, at der vil gå en rum tid inden den er klar til hylderne.

Microsofts næste Xbox kommer i 2020 og har 8K-grafik og SSD-lager